คลังฉุนกทช.เล่นเกมตั้ง‘กสทช.’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — คลังฉุน กทช. ถ่วงตั้งกรรมการ กสทช. เตรียมยื่นเรื่องถามกฤษฎีกาขอเปิดประชุมเอง 
นายรังสรรค์ ศรีวรศาสตร์ อธิบดีกรมบัญชีกลาง ในฐานะกรรมการกิจการกระจายเสียง กิจการวิทยุโทรทัศน์ และกิจการโทรคมนาคมแห่งชาติ (กสทช.) เปิดเผยว่า ขณะนี้กรรมการ กสทช. ที่รับหน้าที่โดยตำแหน่งไม่สามารถเรียกประชุมเพื่อพิจารณาสรรหากรรมการที่เหลืออีก 4 คนได้ เนื่องจากคณะกรรมการกิจการโทรคมนาคม (กทช.) ไม่อนุมัติให้ นายประสิทธิ์ ประพิณมงคลการ ประธาน กทช. มาทำหน้าที่เป็นประธาน กสทช. และอ้างว่าหากทำไปโดยที่กรรมการไม่เห็นชอบก็จะเป็นความผิดทางกฎหมาย
ทั้งนี้ ตาม พ.ร.บ.กสทช. จะให้กรรมการที่ได้รับแต่งตั้งโดยตำแหน่งเป็นผู้สรรหากรรมการผู้ทรงคุณวุฒิอีก 4 ตำแหน่ง เพื่อให้คณะกรรมการ กสทช.มีจำนวนครบตามกฎหมายกำหนด 11 คน จึงจะสามารถพิจารณาอนุมัติโครงการต่างๆ ได้ แต่การที่ กทช.ไม่อนุมัติให้ประธาน กทช. มาทำหน้าที่ ทำให้เป็นปัญหามาก เพราะ กสทช. ที่ได้รับแต่งตั้งตามตำแหน่งไม่สามารถทำงานต่อไปได้
นายรังสรรค์ กล่าวว่า ที่ผ่านมากรรมการ กสทช. มีแต่การหารือกัน แต่ไม่ได้ประชุม เพราะองค์ประชุมไม่ครบ ทั้งๆ ที่ได้หารือประเด็นนี้กับ กทช.มา 3 ครั้ง แต่ก็ยังไม่มีข้อสรุป หากเรื่องยังยืดเยื้อ กสทช.จะต้องเสนอเรื่องให้สำนักงานคณะกรรม การกฤษฎีกาชี้ขาดว่า กรรมการที่มีอยู่สามารถให้นายประสิทธิ์เข้าประชุมได้ โดยที่กรรมการ กทช. ไม่เห็นชอบได้หรือไม่ เพื่อเดินหน้าสรรหากรรมการอิสระอีก 4 คน 
นายรังสรรค์ กล่าวว่า เมื่อกรรมการ กสทช.ครบ 11 คน มีความเป็นไปได้ที่จะยกเรื่องการประมูลใบอนุญาตให้ใช้คลื่นความถี่ระบบ 3จี มาพิจารณาเป็นวาระแรก เพราะเป็นเรื่องที่ประชาชนให้ความสนใจหลังจากที่ กทช.ไม่สามารถผลักดันโครงการดังกล่าวได้ เพราะศาลปกครองชี้ว่าไม่มีอำนาจ